ธปท.ไม่ยุ่งเงินหลวงตา
แจงแก้กฎหมายใช้ทุนสำรองฯเฉพาะบัญชีแบงก์ชาติ
26 มี.ค. 2559

แจงแก้กฎหมายใช้ทุนสำรองฯเฉพาะบัญชีแบงก์ชาติ
โพสต์ทูเดย์ - ธปท.ชี้แจงแก้กฎหมาย ธปท. แค่ขยายขอบเขตนำทุนสำรองฯ ไปลงทุน ไม่เกี่ยวเงินหลวงตาพระมหาบัว 
รายงานข่าวจากธนาคารแห่งประเทศไทย (ธปท.) ชี้การแก้ไข พ.ร.บ. ธนาคารแห่งประเทศไทย ว่าเป็นการขยายขอบเขตการนำเงินสำรองประเทศไปลงทุนในตราสารทุนหรือหุ้นในต่างประเทศได้ โดยเป็นการแก้ไขเฉพาะบัญชีฝ่ายกิจการธนาคารของ ธปท.ไม่เกี่ยวข้องกับสินทรัพย์หนุนหลังธนบัตรออกใช้ในบัญชีทุนสำรองเงินตรา ซึ่งเก็บรักษาทองคำและสินทรัพย์อื่น ที่ได้มาจากการบริจาคของคณะศิษย์หลวงตาพระมหาบัวฯ บัญชีทุนสำรองเงินตราจะไม่ถูกกระทบจากการแก้ไข พ.ร.บ. ธปท.ในครั้งนี้
การขยายขอบเขตการลงทุนจะเน้นรักษามูลค่าเงินสำรองและบริหารเพื่อลดความเสี่ยง เพื่อเตรียมพร้อมรองรับความเสี่ยงจากความผันผวนในตลาดการเงินโลกที่นับวันจะสูงขึ้น เพราะการมีสินทรัพย์หลายประเภทที่ราคาไม่ได้เคลื่อนไหวในทิศทางเดียวกัน จะช่วยให้ความเสี่ยงโดยรวมของเงินสำรองระหว่างประเทศลดลงจากเดิม ซึ่งเป็นหลักการที่ธนาคารกลางหลายแห่งดำเนินการ อาทิ ธนาคารกลางมาเลเซีย สิงคโปร์ ฮ่องกง เกาหลีใต้ อิสราเอล สวิตเซอร์แลนด์ เนเธอร์แลนด์ และนอร์เวย์ เป็นต้น 
สำหรับฐานะการเงินของ ณ วันที่ 3 มี.ค. 2559 พบว่า บัญชี ธปท.มีสินทรัพย์มูลค่ารวม 4.4 ล้านล้านบาท ด้านบัญชีทุน สำรองเงินตราที่ใช้หนุนหลังการพิมพ์ธนบัตรออกใช้ ประกอบด้วย เงินตราต่างประเทศ ทองคำ หลักทรัพย์ต่างประเทศ มีมูลค่ารวม 2.6 ล้านล้านบาท และบัญชีกิจการธนาคารมูลค่ารวม 1.3 หมื่นล้านบาท
ด้านฐานะทุนสำรองระหว่างประเทศ ณ วันที่ 18 มี.ค. 2559 ธปท.รายงานว่า อยู่ที่ระดับ 1.728 แสนล้านเหรียญสหรัฐ หรือประมาณ 6.021 ล้านล้านบาท เพิ่มขึ้นจากสัปดาห์ก่อนหน้า 1,900 ล้านเหรียญสหรัฐ หรือประมาณ 6.7 หมื่นล้านบาท หากคิดอัตราแลกเปลี่ยนที่ 35.31 บาท/เหรียญสหรัฐ